*A határozati javaslat elfogadásához*

***egyszerű*** *többség szükséges,*

*az előterjesztés* ***nyilvános ülésen tárgyalható****!*

*69.számú előterjesztés*

Bátaszék Város Önkormányzata Képviselő-testületének 2019. március 27-én,

16 órakor megtartandó rendkívüli ülésére

*Pályázati kiírás jóváhagyása a Bátaszéki Agrárlogisztikai Központ üzemeltetésére*

|  |
| --- |
| **Előterjesztő:** Dr. Bozsolik Róbert polgármester  **Készítette:** Bozsolik Zoltán mb. városüzemeltetési irodavezető  Kondriczné dr. Varga Erzsébet jegyző  **Törvényességi ellenőrzést végezte:** Kondriczné dr. Varga Erzsébet  jegyző  **Tárgyalja:**  PG Bizottság: 2019. 03. 26. |

***Tisztelt Képviselő-testület!***

Az „Agrárlogisztikai központ kialakítása Bátaszéken” című és TOP-1.1.3-15-TL1-2016-00004 azonosító számú, a támogatási kérelemben és annak mellékleteiben rögzített projekt elszámolható költségeinek az Európai Regionális Fejlesztési Alapból és hazai központi költségvetési előirányzatból vissza nem térítendő támogatás formájában történő finanszírozása tárgyban Támogatási Szerződés került aláírásra.

A Projekt megvalósítási időszakának kezdő időpontja 2017.09.01. A Projekt fizikai befejezésének tervezett napja 2020.01.31.

A kivitelező kiválasztására vonatkozó beszerzési eljárás folyamatban van. A megvalósulást követően a létesítmény üzemeltetésével harmadik felet javasoljuk megbízni. A Felhívás rendelkezik arról, hogy az infrastruktúra működtetésével harmadik felet megbízni csak nyílt, átlátható és megkülönböztetés-mentes módon, a vonatkozó jogszabályok betartásával lehet.

Az önkormányzat vagyonáról és a vagyongazdálkodás részletes szabályairól szóló rendelet értelmében nyílt pályázat közzététele szükséges. A Pályázati Felhívás az előterjesztés melléklete.

Bírálati szempontként javasoljuk a Pályázati Felhívásban rögzíteni

* az üzemeltetési díjat,
* az üzemeltetés időtartamát,
* az agrártermék feldolgozásában szerzett tapasztalat.

Az Önkormányzat kizárja — jegyzőkönyvbe foglaltan az indok megjelölése mellett — Pályázót, ha:

a.) az általa ajánlott üzemeltetési díj nem éri el nettó 12.200.000,- Ft/év összeget;

b.) az általa ajánlott üzemeltetési időtartam nem éri el a 6 évet;

c.) akinek a pályázata a szükséges igazolásokat és nyilatkozatokat hiánypótlási felhívás kibocsátása után sem tartalmazza.

Az üzemeltetési díjat minimálisan nettó 12.200.000,- Ft/év összegben javasoljuk meghatározni. Ez az összeg az amortizáció mértékét és az előre nem tervezett felújítást tartalmazza.

Az üzemeltetési idő hosszát 6 évben javasoljuk megállapítani a pályázat fenntartási idejére tekintettel, ami 5 év és a projekt lezárásától számítandó. A használatba vétel időpontja megelőzi a projekt zárási időpontját.

Az agrártermék feldolgozásában szerzett kizárólag felsőfokú végzettséggel rendelkező, 36 hónapot meghaladó tapasztalat biztosítja azt, hogy a létesítmény hosszútávon és a Támogatási Szerződésben vállaltaknak megfelelően működtethető.

A pályázat beérkezési határideje: 2019. április 15. 13 00 óra.

Az ajánlatokat a kiértékelést követően a képviselő testület bírálja el.

Javasoljuk a határozati javaslat elfogadását.

**H a t á r o z a t i j a v a s l a t :**

**a Bátaszéki Agrárlogisztikai Központ üzemeltetésére**

Bátaszék Város Önkormányzatának Képviselő-testülete

1. a Pályázati Felhívást és annak mellékleteit jóváhagyja,
2. felkéri a Bátaszéki Közös Önkormányzati Hivatal Jegyzőjét, hogy a Pályázati Felhívást közzé tegye a www.bataszek.hu oldalon, valamint a Bátaszéki Közös Önkormányzati Hivatal hirdetőtábláján.

*Határidő:* 2019. március 29.

*Felelős:* Kondriczné dr. Varga Erzsébet jegyző

(a közzétételért)

*Határozatról értesül:*

Bátaszéki KÖH pénzügyi iroda

Bátaszéki KÖH városüz.-i iroda

irattár